2.

Lisatakse järgmine artikkel: “Artikkel 6a Avalikkuse juurdepääs dokumentidele 1. Igal füüsilisel ja juriidilisel isikul on õigus juurdepääsule ühise järelevalveasutuse dokumentidele vastavalt käesolevas artiklis määratletud põhimõtetele, tingimustele ja piirangutele. 2. Käesolevast artiklist moodustavad erandi konventsiooni artikli 24 lõike 7 kohaselt moodustatud komiteele esitatud kaebustega seotud dokumendid. 3. Piiramata lõikeid 4 ja 5, tagatakse avalikkuse juurdepääs dokumentidele kas kirjaliku taotluse alusel või otse elektroonilises vormis. 4. Ühine järelevalveasutus keelab juurdepääsu dokumentidele juhul, kui keeldumine on vajalik, et: a) kaitsta liikmesriikide julgeolekut ja avalikku korda või võidelda kuritegevuse vastu; b) kaitsta kolmandate isikute õigusi ja vabadusi; c) võimaldada Europolil nõuetekohaselt oma ülesandeid täita; d) võimaldada ühisel järelevalveasutusel nõuetekohaselt oma ülesandeid täita; taotleja huvid ei saa olla järgitavatest kaalutlustest tähtsamad. 5. Kolmandalt osapoolelt saadud või kolmandat osapoolt puudutava teabega dokumendi puhul konsulteerib ühine järelevalveasutus kolmanda osapoolega, et hinnata, kas lõikes 4 määratletud erandid on kohaldatavad, välja arvatud juhul, kui on selge, et dokument tuleb või ei tule avalikustada. Juurdepääsule Europolilt saadud dokumentidele kehtivad konventsiooni artikli 31 lõikes 1. 6. Kui erandid kehtivad ainult osale soovitud dokumendist, avalikustatakse ülejäänud dokument. 7. Taotlused dokumendile juurdepääsuks tehakse kirjalikult, sealhulgas elektroonilises vormis, ühes Euroopa Liidu institutsioonide ametlikus keeles ning piisavalt täpses sõnastuses, et ühine järelevalveasutus saaks dokumenti tuvastada. Taotleja ei ole kohustatud taotlust põhjendama. 8. Kui taotlus ei ole piisavalt selgesõnaline, siis palub ühine järelevalveasutus taotlejal oma taotlust selgitada ning aitab taotlejal seda teha. 9. Kui taotlus puudutab väga pikka dokumenti või suurt arvu dokumente, võib ühine järelevalveasutus mitteformaalseid kanaleid pidi taotlejaga nõu pidada mõistliku lahenduse leidmiseks. 10. Ühine järelevalveasutus informeerib kodanikke, kuidas ja kus esitada taotlusi dokumentidele juurdepääsuks ning abistab neid selle tegemisel. 11. Ühine järelevalveasutus registreerib juurdepääsutaotluse dokumendile koheselt ja saadab taotlejale kinnituse. 20 tööpäeva jooksul alates taotluse registreerimisest annab ühise järelevalveasutuse esimees kas loa juurdepääsuks nõutud dokumendile ning tagab selle aja jooksul juurdepääsu vastavalt lõikele 14 või esitab kirjalikult osalise või täieliku keeldumise põhjused ning teavitab taotlejat tema õigusest esitada kordustaotlus vastavalt lõikele 13. 12. Erandjuhtudel, näiteks taotluse puhul, mis puudutab väga pikka dokumenti või juhul, kui tuleb konsulteerida kolmanda osapoolega, võib lõikes 11 määratletud tähtaega pikendada 20 tööpäeva võrra, eeldusel et sellest teavitatakse taotlejat ette ning esitatakse üksikasjalised põhjendused. 13. Osalise või täieliku keeldumise korral võib taotleja 20 tööpäeva jooksul peale ühise järelevalveasutuse vastuse saamist esitada ühisele järelevalveasutusele kordustaotluse selle seisukoha uuesti läbivaatamiseks. 14. Juurdepääs dokumendile võimaldatakse taotlejale vastavalt tema eelistusele kas tutvumise teel kohapeal või saadetakse talle dokumendi koopia, võimalusel elektroonilises vormis. Taotlejalt võidakse nõuda koopiate tegemise ja saatmise kulude tasumist 20 või enama A4 lk puhul, kuid see tasu ei ületa koopiate tegemise ja saatmise tegelikku maksumust. Dokumentidega tutvumine kohapeal, koopiad alla 20 A4 lehekülje ning otsene juurdepääs elektroonilises vormis on tasuta. 15. Kui ühine järelevalveasutus või muu asutus on dokumendi juba avalikustanud ning see on taotlejale kergesti ligipääsetav, siis võib ühine järelevalveasutus täita oma kohustuse teavitades taotlejat sellest, kuidas nõutud dokumenti saada.”